ช่วงนี้ใกล้ปีใหม่เข้าไปทุกที หลายคนคงกำลังมองหาร้านสำหรับสังสรรค์ในช่วงเทศกาลอยู่แต่ยังหาไม่ได้สักที ร้าน “Tycoon Classic” รอให้ทุกๆท่านเข้ามาลองชิมอาหารเลิศรส ที่รับรองว่าถ้าได้ลองมาที่นี่สักครั้ง จะต้องกลับมาครั้งที่ 2 แน่นอน ภายในร้านตกแต่งแบบ Vintage ในช่วง 60’s-80’s ดูหรูหราและขลังไปพร้อมๆกัน และเนื่องจากเจ้าของร้านสะสมของเก่าทำให้ภายในร้านดูเหมือนพิพิธภัณฑ์ไปเลยทีเดียว คุณสามารถพบกับของเก่าที่บางชิ้นมีอายุมากกว่าคุณซะอีก !

ภายในร้านแบ่งเป็น 2 โซนด้วยกัน คือ Outdoor กับ Indoor ในทุกๆวันจะมีดนตรีเพลงสากลย้อนยุคมาเล่นให้ฟังกันแบบสดๆ ยิ่งทำให้มีความรู้สึกเหมือนกลับไปสู่ยุค 60’s-80’s เข้าไปอีก ส่วนอาหารก็มีทั่งเมนูแบบอิตาเลี่ยน อาทิ ซี่โครงรมควัน, ไส้กรอกรวม, คาเนลโรนี่ อาหารไทยก็ไม่น้อยหน้าอร่อยไม่แพ้กัน ทั้ง ยำถั่วพลู, ต้มแซ่บเอ็นน่องลาย อาหารทุกอย่างล้วนแต่เป็นสูตรพิเศษของทางร้าน นอกยังนี้ยังมีบุฟเฟ่ต์เบียร์ ราคา 399+ บาท ให้ดื่มดำกันอีกด้วย  

เริ่มต้นด้วยเมนูแนะนำของทางร้านที่ใครต่อใครก็พูดถึง “ซี่โครงรมควัน” ราคา 320 บาท ซี่โครงหมูชิ้นใหญ่เนื้อติดมันกำลังดี หรือถ้าหากต้องการมันเยอะหรือน้อยกว่านี้สามารถบอกทางร้านได้ เนื้อที่ถูกรมควันมาอย่างดีทำให้เวลาทานแล้วมีกลิ่นหอมติดจมูกสุดๆ เนื้อนุ่มติดมันนิดๆทำให้มีรสชาติที่เค็มๆมันๆ ถูกปากเป็นที่สุด ถือว่าเป็นเมนูแรกที่สร้างความประทับใจได้ไม่น้อย

ต่อด้วย “คาลเนลโรนี่” ราคา 220 บาท คือแผ่นแป้งกับผักโขมราดด้วยไวท์ครีมซอส แผ่นแป้งเหนียวนุ่ม รสชาติออกมันๆยิ่งทานเวลาร้อนๆ ชีสที่ถูกราดมาด้วยกันจะยืดและเยิ้มน่าทานสุดๆ ส่วนใครที่ไม่ชอบทานผักก็ไม่ต้องกังวลเพราะไวท์ซอสและชีสกลบกลิ่นผักไปหมด ทำให้ไม่มีกลิ่นของผักหลงเหลืออยู่เลย แถมผักยังสดนิ่มทานง่ายสุดๆ 

“เส้นแบล็คเฟตตูชินี่ซีฟู๊ด” ราคา 270 บาท สปาเก็ตตี้เส้นเรียวแบนสีดำ ที่สาวๆทานได้โดยไม่ต้องกังวลว่าทานแล้วจะเลอะปาก เส้นสปาเก็ตตี้ถูกผัดด้วยน้ำมันมะกอกที่ดีต่อสุขภาพ ใส่ไวน์ขาวเป็นส่วนผสมเพื่อเพิ่มรสหวาน เปรี้ยว กลมกล่อมและลงตัวมากยิ่งขึ้น ส่วนซีฟู๊ดก็มีหลากหลายทั้ง ปลาหมึกสดเคี้ยวหนึบหนับ และกุ้งตัวโตเนื้อกรอบ เป็นสปาเก็ตตี้สีดำที่ดูลึกลับน่าค้นหาและน่าหามาลองทานสักครั้ง

แซ่บซี้ดกับอาหารไทยกันบ้างกับ “ยำถั่วพลู” ราคา 160 บาท ภายในจานประกอบไปด้วยส่วนผสมหลักอย่างถั่วพลู หมูสับ หอมแดง และเครื่องเทศอื่นๆที่ช่วยเพิ่มกลิ่นให้หอมมากยิ่งขึ้น นำมายำกับน้ำยำสูตรพิเศษของทางร้านทำให้มีรสชาติที่จัดจ้านเปรี้ยวๆ เผ็ดๆ และได้ความกรุบกรอบของถั่วพลู และความหวานหอมจากกระเทียม 

ปิดท้ายกันด้วย “ผักโขมอบชีส” ราคา 180 บาท เมนูนี้แนะนำให้ทานตอนร้อนๆเพราะเวลาตักทานชีสจะยืดสะใจมาก และถ้าหากทิ้งไว้นานจะทำให้เลี่ยนไม่อร่อย เวลามาเสิร์ฟให้รีบทานกันเลย ผักโขมและเห็ดถูกกลบกลิ่นด้วยชีสที่ทานแล้วแล้วลืมอ้วนไปเลย เพราะรสชาติออกเค็มๆมันๆอร่อยสุดๆ อีกทั้งยังมีกลิ่นของเห็ดนิดๆทำให้หอมมากขึ้นไปอีก 